《伐松行》
明代·彭启丰

环秀山前环秀寺，碧瓦连云树凝翠。中有苍松百十株，栽从前代经千载。

郁葱灵气鬼神扶，来往行人风雨避。俄传州守符牒来，役使梓匠凌崔嵬。

长绳倒曳斤斧斫，势震岩谷声轰雷。一朝山容顿憔悴，各材劫尽空徘徊。

老僧感事悲且怒，欲叩天阊无路诉。吟成七字辇下传，太息山门景非故。

老鹤归来失旧巢，苍龙化去迷烟雾。大吏闻之愕且嘻，霜威凛凛白简驰。

畀兹三尺无佚罚，昭灼天道谁能欺。由来仁民兼爱物，所赖彰瘅公无私。

迩来吏道日益靡，剥民脂膏类如此。松遭剪伐不自言，民苦呻吟孰为理。

茁葭应为咏周诗，束湿宁当追《汉史》。

作者简介：（1701—1784）江苏长洲人，字翰文，号芝庭，又号香山老人。彭定求孙。雍正五年状元，授修撰，入直南书房。乾隆间历吏、兵部侍郎、左都御史、兵部尚书。晚年主讲紫阳书院。文章多碑志传状。有《芝庭先生集》。